ไทยประกันชีวิตโหมเบี้ยใหม่1.2หมื่นล้าน
ไทยประกันชีวิต เผยครึ่งปีแรกโต 20% กระตุ้นกำลังซื้อครึ่งปีหลังดันเบี้ย 1.2 หมื่นล้าน
25 ก.ค. 2555

ไทยประกันชีวิต เผยครึ่งปีแรกโต 20% กระตุ้นกำลังซื้อครึ่งปีหลังดันเบี้ย 1.2 หมื่นล้าน
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า ช่วงครึ่งปีแรกที่ผ่านมา บริษัทมียอดขายใหม่เพิ่มขึ้น 20% เมื่อเทียบกับงวดเดียวกันของปีก่อน เป็นการเติบโตทุกช่องทางขาย ทั้งตัวแทน แบงก์แอสชัวรันส์ และช่องทางขายผ่านโทรศัพท์ โดยปีนี้ตั้งเป้าหมายยอดขายใหม่ทั้งหมด 1.2 หมื่นล้านบาท เพิ่มขึ้น 40% 
สำหรับครึ่งปีหลัง บริษัทจะเน้นทำกิจกรรมกับลูกค้าบ่อยมากขึ้น ทั้งที่ทำเป็นครอบครัวและกิจกรรมบันเทิง ล่าสุดได้ร่วมกับ บริษัท เอสเอฟ ซีเนม่า ซิตี้ เปิดโรงภาพยนตร์ ไทยประกันชีวิต Crystal Cinema สาขาเซ็นทรัลพลาซา แกรนด์ พระรามเก้า เพื่อสร้างมูลค่าเพิ่มให้ลูกค้าจะได้อยู่กับบริษัทนานๆ และกลับมาซื้อประกันกับบริษัทเพิ่มขึ้น 
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัท ไทยประกันชีวิต กล่าวว่า 6 เดือนแรกตัวแทนทำยอดขายได้ประมาณ 3,700 ล้านบาท เพิ่มขึ้น 20% จากเป้ายอดขายของตัวแทนทั้งปีที่ 8,000 ล้านบาท ส่วนช่องทางขายผ่านธนาคารทำได้แล้ว 1,000 ล้านบาท เพิ่มขึ้น 100% จากเป้าทั้งปี 2,500 ล้านบาท
“ตัวแทนทำรายได้ให้บริษัท 70% ของยอดขายทั้งหมด ซึ่งผลงานปีนี้ดีมาก เมื่อเทียบกับปีที่ผ่านมา ผลจากการที่คุณไชย วางรากฐานการฝึกอบรมที่เข้มข้นมาตลอด 2-3 ปีที่ผ่านมา” นายอังกูร กล่าว
นายอังกูร กล่าวว่า นอกจากที่จะทำกิจกรรมกับลูกค้าบ่อยครั้งขึ้น บริษัทจะออกกรมธรรม์ใหม่และภาพยนตร์โฆษณาชุดใหม่ออกมากระตุ้นตลาด และกิจกรรมส่งเสริมการขายต่อเนื่อง เพื่อให้ตัวแทนมีกำลังใจว่าบริษัทเข้ามาช่วยสร้างการรับรู้ในตลาด
ทั้งนี้ มั่นใจว่าครึ่งปีหลังยอดขายจะเข้ามามากกว่าครึ่งปีแรก เพราะมีเรื่องอารมณ์ของตลาดที่ต้องการใช้ประกันมาลดหย่อนภาษี
และคงไม่มีเรื่องน้ำท่วมในปีนี้ รวมทั้งจำนวนตัวแทนใหม่ที่เพิ่มมาประมาณ 6,000 คนในครึ่งปีแรก และยังจะสรรหาตัวแทนใหม่ให้ถึง 1.3 หมื่นคนตามเป้าหมายที่วางไว้ อาจมีโอกาสเห็นยอดขายทะลุเป้าที่วางไว้